Title: Acords de grup
Course: App Education > Section: Tema 1. La nostra empresa

El vostre objectiu és crear una app, però per arribar a aquest producte final és necessari que tots els membres del grup participeu i col·laboreu en les tasques que s’han d’anar desenvolupant.

El treball en equip és la base per dur-les a terme i organitzar-se, compartir, escoltar, ajudar han de ser les “regles” que han de guiar la vostra feina. Un equip ho és quan tots els membres senten que en formen part i que treballen en la mateixa direcció i amb unes finalitats comunes.

La gestió del treball en equip no és simple perquè al llarg de tot el procés poden sorgir inconvenients i problemes. És per això que heu d’establir una sèrie de pautes d’organització que us ajudin al llarg de tot el projecte.

Malgrat que tots els membres de l’equip han de participar en totes les tasques, és important que s’estableixin responsables concrets. Aquests responsables han de fer el seguiment de les tasques que estiguin relacionades amb el seu rol.

En aquesta tasca heu de definir aquests rols i les tasques associades a cadascun:

- Creatiu
- Coordinador
- Explorador
- Constructor
- Comunicador

Cadascú de vosaltres heu d’assumir un d’aquests rols com a primari i un altre de secundari. El rol primari és aquell que cal intentar exercir en tot moment. El rol secundari serveix per donar suport a la persona que té aquest rol com a primari.

Tenir assignat un rol implica assumir més responsabilitat en segons quins moments. En cada moment del projecte un dels rols tindrà un paper més determinant, però no us oblideu que heu de participar en totes les activitats independentment del vostre rol primari i secundari.

Acords de grup

Un cop estigui format l’equip cal establir unes normes de funcionament i, per tant, arribar a uns acords que ajudin a seguir aquestes normes i a assolir l'objectiu final.

Els acords han d’orientar de forma clara quines seran les pautes d’actuació de l’equip i com s’han de solucionar els problemes o inconvenients que puguin sorgir al llarg del procés. Han d’incloure, també, les normes de relació i treball entre els membres que tots heu de complir.

No ha de ser una llista llarga, normalment 5 o 6 acords poden cobrir tots els casos. Per redactar-los plantegeu-vos situacions que podrien donar-se de forma habitual i acordeu quina seria la solució més adient.

Alguns exemples:

- Un membre de l’equip no fa les tasques encomanades repetidament.
- Un membre de l’equip no pot assistir a l’institut a causa d’una malaltia de llarga durada.
- Dos membres de l’equip tenen mala relació entre ells.

Els acords que s’estableixin s'han de redactar de forma consensuada i han de quedar recollits en un document.

Tingueu present, ara que inicieu un nou projecte, el contingut de la infografia "7 claves para la gestión de proyectos", us mostrarà alguns aspectes importants a considerar.

Per compartir fitxers necessiteu emmagatzematge en el núvol, utilitzeu el servei que utilitzeu habitualment en el vostre centre (Google Drive, Microsoft SharePoint...). En aquest curs farem referència a 2 tipus d'espai:

- Espai compartit (una carpeta compartida, amb drets d'edició per a tots els membres del grup i per a la docent).
- Espai compartit amb la docent (una carpeta compartida entre un membre del grup i la docent).

Per desar els fitxers d'una forma ordenada podeu crear una carpeta per a cada tema.

En aquesta tasca:

- Crea l'espai compartit amb la docent.
- Creeu l'espai compartit.
- Obriu un document nou en l'espai compartit.
- Escriviu en el document els rols primari i secundari de cada membre i la llista d'acords.

 Per completar la tasca:

- Escriu l'enllaç (URL) de l'espai compartit amb la docent.
- Escriu l'URL de l'espai compartit.